Die nuwe Suid-Afrika: 'Die kamer was vol bloed soos hulle my ma geslaan het'
'Die kamer was vol bloed soos hulle my ma geslaan het'
Me. Elsje Mulder (76) in die hospitaal. Foto: Elsabe Coetzee
Polokwane. –'n Bejaarde vrou van Levubu in Limpopo is ernstig beseer toe drie rowers haar in haar plaashuis oorval, vasgebind en herhaaldelik oor die kop en in die gesig geslaan het.
Me. Elsje Mulder (76) se aanvallers het ook op haar getrap waar sy vasgebind op die mat in haar slaapkamer gelê het.
Mulder het eers etlike ure nadat sy vasgebind is, daarin geslaag om haar seun, Johan, wat naby haar woon, te bel.
Mulder is gisteroggend uit die Soutpansberg-kliniek ontslaan ná die gru-aanval verlede Donderdagaand.
Sy was gister nog op sterk pynmedikasie en sterk aan by haar dogter, me. Elsabé Coetzee, wat ook op 'n plaas in die Levubu-gebied woon.
"Die kamer was vol bloed soos hulle my ma geslaan het," het Coetzee gesê. "Dit is verskriklik." Hulle vermoed haar ma het in 'n stadium haar bewussyn verloor.
Die aanval het Donderdagaand plaasgevind. Mulder het haar honde buite die huis hoor blaf en het 'n houtdeur vir hulle oopgemaak.
"My ma het toe ook die staalhek voor die houtdeur oopgemaak. Dit is toe dat sy die drie rowers gesien het. Hulle was te vinnig op haar voordat sy die staalhek kon toedruk," het Coetzee gesê.
Die drie mans het Mulder na haar slaapkamer gevat en haar hande met 'n stuk rek vasgebind. Sy het op die mat gelê.
Die rowers het haar toe aangerand en daarna die huis geplunder. Hulle het met Mulder se bankkaarte, 'n selfoon en kontant gevlug.
Mulder het eers omstreeks 02:00 die oggend kombuis toe gestrompel en met 'n gesukkel 'n mes gekry om haar hande mee los te sny. Sy het daarna haar seun gebel en is na die hospitaal geneem.